ฝรั่งชอบบจ.แกร่งผ่านวิกฤต
ตลาดฯอวดผลโรดโชว์สหรัฐเตรียมจัดทำดัชนีซีเอสอาร์
2 ก.ค. 2555

ตลาดฯอวดผลโรดโชว์สหรัฐเตรียมจัดทำดัชนีซีเอสอาร์
“จรัมพร” อวดผลโรดโชว์สหรัฐ นักลงทุนสนใจความสามารถทำกำไร บจ. ยันรับแรงเสียดทานวิกฤตยุโรปได้ 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย เปิดเผยว่า ตลาดหลักทรัพย์อยู่ระหว่างการให้ข้อมูลกับนักลงทุนสถาบันในบอสตัน นิวยอร์ก ชิคาโก และซานฟรานซิสโก ประเทศสหรัฐอเมริกา ซึ่งพบว่านักลงทุนต่างประเทศให้ความสนใจเรื่องความสามารถในการทำกำไรของบริษัทจดทะเบียน (บจ.) เป็นหลัก ซึ่งตลาดหลักทรัพย์ได้ให้ข้อมูลว่า บจ.สามารถฝ่าฟันวิกฤตจากต่างประเทศได้อย่างแน่นอน 
“นักลงทุนต่างชาติให้ความสนใจว่า บจ.ไทยทำกำไรได้ แม้จะมีการขายหุ้นออกไปบ้างเมื่อเกิดวิกฤต แต่การออกไปจะถอยตามจำนวนเงินและตามความจำเป็น และจะช่วยให้เรียกเม็ดเงินต่างชาติไหลกลับเข้ามาอีกรอบ หรือลงทุนในสัดส่วนที่สูงขึ้น” นายจรัมพร กล่าว 
สำหรับประเด็นการเมืองหรือน้ำท่วม นักลงทุนต่างชาติไม่ค่อยให้ความสนใจมากนัก แต่กลับพบว่าในการประชุมแบบรายบริษัท นักลงทุนต่างชาติสนใจถามเรื่องแนวทางการเติบโตอย่างยั่งยืน ซึ่งตลาดหลักทรัพย์อยู่ระหว่างการพัฒนาแนวทางนี้ โดยมีแนวคิดจะจัดทำดัชนี CSR หรือดัชนี SUSTAINABILITY Index เช่นเดียวกับดัชนี Dow Jones SUSTAINABILITY Indexes ของสหรัฐอเมริกา ซึ่งจะคัดเลือกบริษัทที่เป็นผู้นำในแต่ละอุตสาหกรรม และต้องมีการคำนึงถึงสิ่งแวดล้อม เศรษฐกิจในระยะยาว และสังคม รวมไปถึงการปฏิบัติต่อแรงงาน นอกจากนี้จะต้องให้ความสำคัญต่อการพัฒนาและรับผิดชอบต่อสังคม และมีการเติบโตทางด้านการเงินอย่างต่อเนื่องในระดับสูงกว่าบริษัททั่วไป 
นายจรัมพร กล่าวต่อว่า ตลาดหลักทรัพย์จะทำหนังสือคู่มือเพื่อให้ บจ.ไทยใช้เป็นแนวทางปฏิบัติถึงวิธีการทำ CSR และวิธีการเขียนเพื่อรายงานและเผยแพร่ เพื่อสามารถวัดผลได้ และนำผลเหล่านั้นมาอ้างอิงในการคำนวณดัชนี CSR ต่อไป ตั้งเป้าหมายจะจัดทำขึ้นภายใน 2 ปีข้างหน้า หรือในปี 2557